CELEX: 62017CN0504
Language: sk
Date: 2017-08-21 00:00:00
Title: Vec C-504/17: Žaloba podaná 21. augusta 2017 – Európska komisia/Írsko

16.10.2017   
            
            
               SK
            
            
               Úradný vestník Európskej únie
            
            
               C 347/22
            
         Žaloba podaná 21. augusta 2017 – Európska komisia/Írsko
   (Vec C-504/17)
   (2017/C 347/29)
   Jazyk konania: angličtina
   
      Účastníci konania
   
   
      Žalobkyňa: Európska komisia (v zastúpení: F. Tomat, J. Tomkin, splnomocnení zástupcovia)
   
      Žalovaný: Írsko
   
      Návrhy žalobkyne
   
   
               —
            
            
               určiť, že Írsko si tým, že nezabezpečilo uplatňovanie minimálnej úrovne zdaňovania predpísanej pre motorové palivá smernicou Rady 2003/96/ES (1) z 27. októbra 2003 o reštrukturalizácii právneho rámca spoločenstva pre zdaňovanie energetických výrobkov a elektriny, nesplnilo povinnosti, ktoré mu vyplývajú z článkov 4 a 7 tejto smernice,
            
         
               —
            
            
               určiť, že Írsko si tým, že povolilo používanie označených palív na pohon súkromného rekreačného plavidla, hoci toto palivo nebolo oslobodené od dane, ani daň z neho nebola znížená, nesplnilo povinnosti, ktoré mu vyplývajú zo smernice 95/60/ES (2) z 27. novembra 1995 o daňovom označovaní plynových olejov a petroleja,
            
         
               —
            
            
               zaviazať Írsko na náhradu trov konania.
            
         
      Žalobné dôvody a hlavné tvrdenia
   
   Komisia zastáva názor, že systém, v rámci ktorého Írsko ukladá a vyberá spotrebné dane z paliva používaného na pohon súkromných rekreačných plavidiel, nie je zlučiteľný s povinnosťami, ktoré mu vyplývajú na základe smernice Rady 2003/96/ES („smernica o zdaňovaní energií“) a smernice 95/60/ES („smernica o daňovom označovaní“).
   Pokiaľ ide o platenie spotrebných daní, je zjavné, že iba menšina vlastníkov rekreačných plavidiel v skutočnosti podáva priznanie a platí daň v plnej výške. Komisia sa ďalej domnieva, že povolenie predaja označeného paliva k využitiu, za ktoré je uložená spotrebná daň v plnej výške, je v zásade nezlučiteľné so smernicou o daňovom označovaní. Povinnosť označiť palivo, pre ktoré platí znížená sadzba spotrebnej dane, má konkrétne zaručiť, že toto palivo bude ľahko odlíšiteľné od paliva, z ktorého sa platí daň v plnej výške. Vnútroštátne opatrenie však vedie k tomu, že v prípade označeného paliva, ktoré sa nachádza v nádrži súkromného rekreačného plavidla a ktoré bolo natankované v Írsku, nemožno na základe označenia určiť, či použité palivo podliehalo či nepodliehalo spotrebnej dani v zníženej či plnej sadzbe.
   
      (1)  Ú. v. ES L 283, 2003, s. 51; Mim. vyd. 09/001, s. 405.
   
      (2)  Ú. v. ES L 291, 1995, s. 46; Mim. vyd. 09/001, s. 289.